text: Ny motorvej kan fjerne 15.000 biler fra E45
  21 marts 2011 kl. 15.50
  En ny hærvejsmotorvej fra Kolding over Give og Viborg til den nordjyske motorvej ved Hobro kan fjerne 15.000 til 17.000 biler i døgnet fra E45.
  Det fremgår af en analyse udarbejdet af Cowi for Trekantområdet Danmark.
  Analysen blev fremlagt på en trafikkonference i Viborg mandag, som Hærvejskomitéen havde arrangeret. Komitéen består af politikere og erhvervsfolk med tilknytning til Midtjylland.
  
  Ingen beslutning
  Transportminister Hans Christian Schmidt (V) anerkender, at en motorvej parallelt med den østjyske motorvej kan forhindre, at den nuværende motorvej sander til i trafikpropper.
  - Nogen siger at vejinvesteringer kun handler om at afvikle trafik, men det er min holdning, at det også handler om at udvikle trafikken og udvikle samfundet. Danmarks konkurrenceevne afhænger i høj grad af infrastrukturen, sagde  Hans Christian Schmidt.
  Han slog dog fast, at der ikke er truffet beslutning om hverken den ene eller anden løsning.
  En hærvejsmotorvej skal erstatte en kraftig udbygning af den eksisterende motorvej.
  